Nariadenie Komisie (EHS) č. 1737/90
z 26. júna 1990,
ktorým sa mení a dopĺňa nariadenie (EHS) č. 109/80 o uplatňovaní najnižšej výšky vývozných náhrad na určité výrobky v sektore vajec a v sektore hydinového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2771/75 z 29. októbra 1975 o spoločnej organizácii trhu s vajciami [1], naposledy zmenenom a doplnenom nariadením (EHS) č. 1235/89 [2], najmä na jeho článok 9 ods. 3,
so zreteľom na nariadenie Rady (EHS) č. 2777/75 z 29. októbra 1975 o spoločnej organizácii trhu s hydinovým mäsom [3], naposledy zmenené a doplnené nariadením (EHS) č. 1235/89, najmä na jeho článok 9 ods. 3,
so zreteľom na nariadenie Rady (EHS) č. 2774/75 z 29. októbra 1975 ustanovujúce všeobecné pravidlá na poskytovanie vývozných náhrad na vajcia a o kritériách na určenie výšky takýchto náhrad [4], najmä na jeho článok 7 ods. 2,
so zreteľom na nariadenie Rady (EHS) č. 2779/75 z 29. októbra 1975 ustanovujúce všeobecné pravidlá na poskytovanie vývozných náhrad na hydinové mäso a o kritériách na určenie výšky takýchto náhrad [5], najmä na jeho článok 7 ods. 2,
keďže nariadenie Komisie (EHS) č. 109/80 [6] uvádza položky a podpoložky výrobkov, pri ktorých sa v určitých prípadoch nemá brať do úvahy skutočnosť, že na vývozy do Spojených štátov amerických nie je stanovená žiadna náhrada;
keďže s cieľom zohľadnenia súčasných okolností v Nemeckej demokratickej republike a ich vplyvu na situáciu na trhu nemala by sa stanoviť žiadna náhrada na vajcia a výrobky z hydinového mäsa vyvážané do tejto krajiny; keďže skutočnosť, že náhrada nie je stanovená, by sa nemala brať do úvahy pri určovaní najnižšej výšky poskytovanej náhrady;
keďže výrobky patriace pod kód KN 16023911 a výrobky, na ktoré nie je stanovená náhrada pri vývoze do Spojených štátov amerických alebo do Nemeckej demokratickej republiky, by sa mali pridať k výrobkom uvedeným v nariadení (EHS) č. 109/80;
keďže článok 11 ods. 2 nariadenia Komisie (EHS) č. 192/75 [7] sa nahradil článkom 20 ods. 2 nariadenia Komisie (EHS) č. 3665/87 [8];
keďže opatrenia ustanovené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Článok 1 nariadenia (EHS) č. 109/80 sa týmto nahrádza takto:
"Článok 1
Skutočnosť, že na produkty patriace pod kódy KN 010511, 010519, 0207 (okrem 020731, 02073990 a 020750), 0407, 0408 a 16023911 a na produkty, ktoré sa vyvážajú do Spojených štátov amerických alebo do Nemeckej demokratickej republiky, nie je stanovená žiadna náhrada, sa neberie do úvahy:
- pri určovaní najnižšej výšky náhrady na účely článku 20 ods. 2 nariadenia Komisie (EHS) č. 3665/87 [9],
- pri uplatňovaní článku 4 ods. 7 a článku 5 ods. 3 nariadenia Rady (EHS) č. 565/80 [10]."
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Bude sa uplatňovať od 2. júna 1990.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 26. júna 1990